Imtella' Ottubru 17, 2021 Għall-ewwel darba ma kien hemm l-ebda parrini jħarsu fuq it-trabi fil-magħmudijiet li saru dan ix-xahar f'Katanja, fi Sqallija. Dan wara li d-djoċesi tal-Knisja Kattolika f'dan il-belt waqqfet it-tradizzjoni antika tal-parrini għal tliet snin, minħabba l-mod li bih kienet qed tiġi abbużata. L-uffiċjali tal-knisja jemmnu li fis-soċjetà sekulari tal-lum, il-parrini m'għadhomx figura spiritwali għat-tfal li jitgħammdu, iżda qed jintużaw għal rigali materjali, biex wieħed jagħmel rabtiet ma' persuni influwenti, jew biex issaħħaħ rabtiet fil-familja, kultant anki mafjużi. Tant hu hekk li ċertu persuni magħrufa kienu qed jispiċċaw parrini ta' għexieren ta' trabi, iżda ħafna minnhom mhumiex denji biex ikunu gwidi spiritwali għal dawn it-tfal. M'humiex ġodda lanqas rapporti ta' arċiprieti u individwi oħrajn mhedda minn persuni ta' karattru dubjuż biex jiġu magħżula bħala parrini. Prosekuturi fl-Italja kienu jużaw il-magħmudijiet biex iżommu kont ta' kif il-kapijiet tal-mafja kienu qed jifirxu l-influwenza tagħhom. L-Arċisqof Guiseppe Fiorini Morosini kienu ilu sa mill-2014 jitlob li din it-tradizzjoni titwaqqaf, iżda uffiċjal għoli fil-Vatikan, li llum huwa mixli b'ħasil ta' flus, kien qallu li biex dan iseħħ irid l-ewwel ikun hemm qbil mill-Isqfijiet kollha. Qal iżda li huwa baqa' jsemmi l-kwistjoni mal-Papa Franġisku, li deher jagħti widen għat-tħassib tiegħu.